La Generalitat de Catalunya ha desenvolupat al llarg del temps un cos normatiu que regula les diferents àrees vinculades a l'activitat econòmica.
La regulació ha permès assolir finalitats públiques compartides, millorar els estàndards socials i protegir el medi ambient, i paral·lelament ha produït un impacte en els diferents agents econòmics.
Actualment, la sensibilitat cap al nostre model de desenvolupament no ha variat, però s'ha introduït, a la vegada, la necessitat d'assolir els mateixos objectius d'una manera més eficient, minimitzant el cost administratiu de les normes.
Si la regulació no es dissenya correctament pot imposar costos excessius a les empreses i la ciutadania i afectar negativament la productivitat.
Per tant, el Govern ha de trobar un equilibri, oferint una protecció adequada però assegurant-se que l'impacte en l'objecte de la regulació és proporcional i té els menors efectes negatius possibles.
Aquest parer és compartit per la societat, que exigeix que s'avanci en el sentit indicat.
Amb el pas del temps i els canvis en l'entorn, algunes regulacions administratives poden perdre la finalitat pública que tenien originàriament.
Cal, per tant, que l'Administració revisi periòdicament les seves actuacions per tal de suprimir aquells processos que han perdut la finalitat pública original.
Això és especialment necessari en el moment actual, ja que vivim en una societat caracteritzada per un gran dinamisme de l'entorn.
A part d'això, els processos que es mantenen s'han de revisar per adequar-ne la gestió administrativa als requeriments d'eficàcia i eficiència que les normes imposen a l'activitat de l'Administració pública.
Simplificant, podríem dir que l'Administració pot actuar per verificar el compliment de la normativa establerta, per part de la ciutadania i dels agents econòmics, a través de dos models:
a) Un model simple, que es basa en declaracions de la persona titular, on la comprovació de la correcció de les dades declarades i el control del compliment normatiu es fa amb posterioritat.
Aquest model es fonamenta en l'assumpció de responsabilitats per les persones interessades que intervenen en el procés.
b) Un model complex, quan l'impacte de les activitats, instal·lacions, etc., sobre el medi, sobre les persones o sobre els béns, fa altament recomanable que abans de l'inici de l'activitat es verifiqui que compleix les normes.
Aquests processos no es poden resoldre en un primer contacte i suposen l'autorització administrativa expressa i el control previ de l'activitat.
L'experiència acumulada en matèria de simplificació administrativa permet establir que el model simple, amb control posterior, basat en la comunicació i la declaració, permet la reducció de càrregues per a la ciutadania i les empreses.
En una primera fase, la persona titular de l'activitat presenta la documentació que acredita el compliment dels requisits previstos a la normativa vigent i l'Administració comprova la documentació presentada i resol en el primer contacte.
Aquest estadi és el que l'Oficina de Gestió Empresarial (OGE) aplica en els processos que resol des de fa 15 anys.
La segona fase, que introdueix aquest Decret, consisteix en el fet que, a més, la persona titular no hagi de presentar la documentació que acrediti el compliment de la normativa.
Només ha de declarar que té la documentació i, si s'escau, autoritzar, si això és possible, que se'n faci la comprovació per mitjans telemàtics, ja que la persona titular és la responsable del compliment de la normativa.
La responsabilitat del compliment dels requisits previstos a la normativa vigent es manté mentre duri l'exercici de l'activitat.
L'incompliment de la normativa o l'aportació de dades falses referides al seu compliment poden constituir infracció administrativa, en els termes que determini la legislació que sigui d'aplicació.
En qualsevol cas, per tal de garantir el compliment de les condicions establertes normativament i, conseqüentment, la protecció del bé públic que la normativa persegueix, normalment caldrà que l'Administració controli aquest compliment després de la resolució.
Òbviament, no es pot aplicar aquest model a tots els procediments però sí a la gran majoria.
Cal tenir en compte, a més, que el model simple facilita que l'Administració i les persones interessades es puguin relacionar per mitjans electrònics.
Des del punt de vista de l'atenció presencial, aquest model simple s'adiu amb la figura de les oficines integrades de gestió creades a través del Conveni Marc entre l'Administració General de l'Estat i l'Administració de la Generalitat de Catalunya per a la implantació d'un model integrat d'atenció al ciutadà en l'àmbit territorial de Catalunya, signat el 5 de juliol de 2007 i publicat mitjançant la Resolució PRE/2318/2007, de 6 de juliol.
La xarxa d'oficines OGE serien, de fet, les oficines integrades de gestió per a l'àmbit empresarial.
La simplificació dels procediments administratius que tramita l'Administració de la Generalitat en l'àmbit de l'activitat econòmica constitueix, de fet, un desenvolupament de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, en l'àmbit dels procediments concrets als quals s'introdueixen les mesures simplificadores.
En aquest sentit, les modificacions que es pretenen incorporar en aquest Decret s'ajusten a la legislació general en matèria de procediment administratiu aplicable a l'Administració de la Generalitat.
Amb aquest Decret es persegueixen, bàsicament, quatre finalitats:
Així s'aconsegueix una important disminució de càrregues administratives per a la ciutadania i les empreses.
En segon lloc, simplificar un elevat nombre de procediments administratius i fer que es resolguin en un primer i únic contacte amb la persona interessada, allò que el decret anomena resolució en el frontal de tramitació.
Amb aquest Decret, un gran nombre de tràmits administratius que han de fer les empreses es podran resoldre en el moment de la sol·licitud.
Alhora, aquesta simplificació permet introduir de forma realista la tramitació telemàtica: sense un grau elevat de simplificació en la tramitació no es pot avançar en l'Administració electrònica.
En tercer lloc, establir el model de relació entre les empreses i l'Administració de la Generalitat.
Aquest model ha de ser integrador de serveis, ha de permetre que l'empresa es relacioni amb l'Administració amb el menor cost possible.
Aquest cost administratiu es valora en dos vectors: temps i espai.
Per una banda, cal reduir el temps que l'empresa destina a subministrar dades a l'Administració, a emplenar formularis, a recopilar documentació o a informar-se sobre què ha de fer.
Per l'altra, cal reduir la distància a què l'empresa s'ha de desplaçar per a relacionar-se amb l'Administració: disponibilitat de la xarxa de l'Oficina de Gestió Empresarial i ús de les tecnologies de la informació, que apropen l'Administració fins a l'oficina de l'empresa.
I en quart lloc, constituir l'inici d'un mecanisme de transposició de la Directiva 2006/123/CE del Parlament Europeu i del Consell, de 12 de desembre de 2006, relativa als serveis en el mercat interior (DSMI), que prescriu l'eliminació de la regulació que contingui barreres proteccionistes en el sector serveis, però també d'obstacles i càrregues administratives (registres, autoritzacions, etc.).
Tot i que la Directiva només obliga a reduir traves i càrregues per als prestadors de serveis d'altres estats membres, ha estat voluntat del Govern de la Generalitat que determinades càrregues no es mantinguin tampoc per als prestadors de serveis nacionals.
El capítol I recull la finalitat i l'objecte del decret, que no són altres que facilitar i simplificar la relació entre l'Administració de la Generalitat de Catalunya i els subjectes de l'activitat econòmica.
També es recull l'obligació, a l'hora d'elaborar normativa que afecti l'activitat econòmica, de redactar un informe d'avaluació de l'impacte de la nova regulació, seguint els criteris establerts en la Guia de bones pràctiques en l'elaboració i revisió normativa, i també de quantificar els costos administratius que la nova norma genera a les empreses.
Incidir en aquest punt és vital.
Cada any es dicten normes que imposen noves càrregues a les empreses i a la ciutadania, que se sumen a les existents, ja que no sempre van acompanyades de la derogació de la regulació en vigor.
Per això és tant o més important prevenir que no es generin noves càrregues com eliminar o reduir les ja existents.
Les actuacions ex-ante, que es fan en el procés d'elaboració de les normes, seguint els principis i aplicant els criteris que permeten obtenir una regulació de qualitat, poden garantir un marc regulador respectuós amb l'activitat econòmica, sense renunciar a les finalitats públiques que la norma persegueixi.
El capítol II es dedica a la simplificació administrativa, en el vessant d'eliminació de tràmits.
Regula la declaració responsable, figura que permetrà que, mitjançant l'assumpció de responsabilitats per la persona titular de l'activitat empresarial o professional, no calgui presentar la documentació que ara es presenta.
La persona titular, per una sèrie de tràmits entre els quals hi ha els registres d'Activitats Específiques, el Registre d'Establiments Industrials de Catalunya, el Registre d'Indústries Agràries i Alimentàries i el Registre de Turisme de Catalunya, declararà que compleix els requisits exigits legalment i que té la documentació que ho acredita.
Amb aquesta declaració, l'Administració inscriurà l'activitat en el registre corresponent.
Posteriorment es comprovarà la veracitat de les dades declarades.
La introducció d'aquesta figura és cabdal per a fer possible el pas següent en la simplificació, que és la tramitació telemàtica.
Aquest mateix capítol inclou la declaració responsable de l'existència d'una pòlissa d'assegurança, que permet acreditar la subscripció de la pòlissa sense haver d'aportar-la.
Tot i que s'ha inclòs en un altre capítol, cal remarcar que s'ha eliminat la necessitat que la persona titular faci cap tràmit per a la inscripció dels establiments de restauració al Registre de Turisme de Catalunya.
Finalment, s'elimina la necessitat de diligenciar els llibres de registre de les instal·lacions, reparacions o revisions que fan les empreses inscrites en algun dels registres d'activitats específiques.
El capítol III fixa alguns principis per a permetre avançar en la tramitació telemàtica.
Un procés de simplificació i facilitació de tràmits per a les empreses no es pot aplicar si no es té en compte la possibilitat de tramitar electrònicament els processos.
El Govern pretén que aquesta possibilitat sigui plena, és a dir, que el ciutadà o l'empresa no hagi d'utilitzar cap altre mitjà de comunicació, a part del telemàtic, per a obtenir el producte o servei que necessita, i alhora que la resolució del procés s'obtingui de manera immediata a la demanda.
El capítol IV regula la relació entre les empreses i l'Administració de la Generalitat a través del frontal de serveis a les empreses.
L'Oficina de Gestió Empresarial (OGE) és la unitat administrativa que assumeix aquesta funció.
Se'n regulen la finalitat, funcions, funcionament, relació entre les unitats administratives competents en els tràmits que gestiona i els canals per a la prestació dels serveis, descrits en el catàleg de serveis de l'Oficina.
Des de la seva creació, l'Oficina de Gestió Empresarial ha estat compromesa a facilitar la prestació de serveis a la ciutadania i les empreses i a promoure processos de simplificació administrativa, tasca que li ha facilitat el fet de gaudir de la proximitat que dóna el contacte directe amb els agents.
El capítol V modifica la normativa que regula determinats procediments amb l'objectiu de simplificació administrativa.
La secció 1 modifica disposicions de medi ambient amb la doble finalitat de permetre la resolució dels tràmits en el frontal i alhora permetre'n la tramitació telemàtica.
Afecta les declaracions del volum del consum de l'aigua i de l'eficiència en l'ús de l'aigua.
La secció 2 regula el pas a resolució en el frontal dels tràmits de turisme.
Actualment, les inscripcions dels establiments turístics en el Registre de Turisme de Catalunya es fa un cop autoritzada l'activitat.
La modificació que s'introdueix amb aquest Decret permet aplicar el model simple a aquests tràmits; és a dir, l'ús de declaracions responsables, la presentació de documentació que permeti format electrònic i la inscripció en el Registre.
En les modificacions d'aquesta secció també es recull la nova concepció dels apartaments turístics, per contraposició a la nova figura d'habitatge d'ús turístic que crea la Llei 18/2007, de 28 de desembre, del dret a l'habitatge i que pretén evitar la utilització il·legal dels habitatges per a usos no residencials.
La modificació de la reglamentació de les agències de viatges simplifica en part el procediment per obtenir el títol-llicència que habilita per a l'exercici de l'activitat.
A diferència d'altres activitats en matèria de turisme, les especials característiques d'aquesta aconsellen mantenir el règim d'autorització, tenint en compte la protecció dels interessos de les persones usuàries dels serveis que presten les agències de viatges.
La secció 3 modifica tràmits d'agricultura: el Registre d'indústries agràries i alimentàries de Catalunya, per permetre l'ús de declaracions responsables i alhora possibilitar, en un futur, la tramitació telemàtica d'aquest Registre.
La secció 4 modifica normativa de seguretat industrial, com el Decret de prestació de serveis en els tallers de reparació d'automòbils, on se suprimeix l'obligació que l'Administració punxoni la placa que han d'exhibir aquests establiments.
També s'homogeneïtza la realització de l'examen per a obtenir el carnet instal·lador elèctric, de manera que els interessats puguin presentar-se en qualsevol servei territorial i no només al del seu domicili.
Les seccions 5, 6, 7 i 8 fan referència a determinats procediments en matèria de treball, transports, mines i instal·ladors de telecomunicacions, respectivament, que es tramitaran i resoldran davant l'Oficina de Gestió Empresarial.
En la part final de la norma es modifica el Decret 56/2003, de 20 de febrer, pel qual es regulen les activitats fisicoesportives en el medi natural, per tal de simplificar el tràmit d'inscripció al Registre de Turisme de Catalunya, tenint en compte l'assignació de competències dels diferents departaments de la Generalitat de Catalunya que hi intervenen, que aconsellen que sigui el Consell Català de l'Esport, que gestiona el Cens d'organitzadors/es d'aquests tipus d'activitats, qui traslladi als òrgans competents en matèria de turisme les dades que hagin de constar en aquell registre.
Finalment, el capítol VI regula tràmits de comerç, en desenvolupament de determinats preceptes del Decret legislatiu 1/1993, de 9 de març, sobre comerç interior, en concret, els relatius a les comunicacions de venda ocasional de saldos i de venda en liquidació, i la venda permanent de saldos.
En tots dos casos es tracta de permetre l'inici i la finalització del tràmit en un primer contacte.
Per tot això, a proposta de les persones titulars dels departaments de la Presidència; de la Vicepresidència; d'Economia i Finances; de Governació i Administracions Públiques; de Política Territorial i Obres Públiques; de Treball; d'Innovació, Universitats i Empresa; d'Agricultura, Alimentació i Acció Rural, i de Medi Ambient i Habitatge, d'acord amb el dictamen del Consell de Treball, Econòmic i Social de Catalunya, d'acord amb el dictamen de la Comissió Jurídica Assessora i d'acord amb el Govern,
L'objecte d'aquest Decret és principalment introduir mesures de simplificació administrativa per tal de facilitar a les empreses l'exercici de l'activitat econòmica.
Aquest Decret s'aplica als serveis d'informació i assessorament, i a la tramitació i resolució dels procediments administratius que afecten l'empresa, en l'àmbit de l'Administració de la Generalitat, els seus organismes autònoms, i les entitats de dret públic que en depenen.
Les finalitats d'aquest Decret són:
a) Eliminar càrregues administratives tant de les empreses com dels òrgans administratius quan no aporten un valor afegit a la consecució de l'objectiu públic que es vol assolir.
b) Simplificar i agilitzar els procediments administratius, cercant la resolució en el primer contacte amb la persona interessada i amb un impuls decidit de la tramitació electrònica, sense que això representi una disminució de la protecció de les persones, dels béns i del medi ambient.
c) Establir un model d'integració de serveis per a les empreses, en col·laboració amb les diferents unitats que tenen competència en aquesta matèria, per aconseguir un frontal de serveis a les empreses.
Aquest model incorpora serveis d'informació, d'assessorament empresarial, i de tramitació i resolució immediata, amb l'objectiu d'aconseguir que les empreses tinguin un punt de referència a l'hora de relacionar-se amb l'Administració.
Avaluació de les propostes de nova normativa
Les propostes de disposicions de caràcter general i d'avantprojectes de llei que elaborin els departaments de l'Administració de la Generalitat, a més de la documentació preceptiva que determinen la legislació sobre procediment i règim jurídic de l'Administració de la Generalitat i la legislació sectorial que sigui d'aplicació, han d'anar acompanyades amb un informe d'avaluació de l'impacte de les mesures proposades, que formarà part de l'expedient de tramitació de la proposta.
Amb aquest objecte, el Govern de la Generalitat ha d'aprovar una Guia de bones pràctiques per a l'elaboració i revisió de la normativa, en la qual s'han d'especificar els principis, els criteris i les recomanacions que cal seguir per tal de garantir que no s'estableixen obligacions o càrregues administratives que no estiguin prou justificades.
Aquesta Guia es pot consultar al web institucional de l'Administració de la Generalitat www.gencat.cat.
L'informe d'avaluació d'impacte regulatori ha d'especificar detalladament en quin sentit l'elaboració de la norma ha seguit els principis, criteris i recomanacions que la Guia estableix, i ha de quantificar les càrregues administratives que la nova norma genera a les empreses, utilitzant metodologies de referència.
Aquest informe serveix de punt de partida per possibilitar la verificació, un cop aprovada la norma, que aquesta compleix els criteris de simplificació administrativa en el sentit que no crea obligacions o càrregues administratives per a les empreses que no estiguin prou justificades.
En qualsevol moment es poden fer informes posteriors a l'aprovació de la norma, sobre l'avaluació de l'impacte regulatori de les normes en vigor, incloses les que ja han estat informades d'aquest aspecte en la seva tramitació.
Simplificació i eliminació de tràmits
Simplificació de tràmits en els procediments administratius
Als efectes d'aquest Decret, s'entén per declaració responsable el document subscrit per la persona titular d'una activitat empresarial o professional, o per qui la representi, en el qual declara, sota la seva responsabilitat, que disposa de la documentació que acredita el compliment dels requisits establerts en la normativa vigent i que es compromet a mantenir-ne el compliment durant la vigència de l'activitat.
La persona que subscriu el document cal que s'identifiqui i, en el seu cas, acrediti la seva representació.
El fet de presentar la declaració responsable, faculta l'Oficina de Gestió Empresarial (OGE) i, si s'escau, els òrgans o organismes competents de l'Administració, per fer, en qualsevol moment, telemàticament o per altres mitjans, les comprovacions per mostreig o exhaustives necessàries per verificar la conformitat de les dades de la declaració responsable.
Si, un cop feta la declaració, l'Administració comprova la inexactitud o falsedat de les dades declarades, aquest fet comporta, prèvia audiència a la persona interessada, deixar sense efecte el tràmit corresponent, incloses les inscripcions que s'hagin produït.
Si aquesta conducta està tipificada com a infracció en la legislació aplicable, dóna lloc a la incoació de l'expedient sancionador corresponent.
Si el tràmit es deixa sense efecte, per tal de tornar a realitzar-lo cal que l'interessat aporti davant l'OGE la documentació acreditativa del compliment dels requisits establerts a la normativa d'aplicació, sempre i quan l'Administració no ho pugui comprovar per un altre mitjà.
L'Administració de la Generalitat ha de posar un model de declaració responsable a disposició de les persones interessades a les oficines de l'OGE i en suport electrònic al web institucional de l'Administració de la Generalitat www.gencat.cat.
Declaracions responsables de l'existència d'una pòlissa d'assegurança
En els tràmits en què calgui acreditar la subscripció d'una pòlissa d'assegurança, l'acreditació es pot fer mitjançant una declaració responsable de la seva existència, signada per la persona titular de l'activitat o per qui la representi.
La declaració responsable resta subjecta a totes les prescripcions establertes a l'article 5.
Quan es requereixi el dipòsit d'una pòlissa d'assegurança de determinades característiques per tal que faci una funció equivalent a la d'un aval o garantia, o sigui una opció alternativa a la de dipositar un aval o garantia, el dipòsit de la pòlissa no es pot substituir per una declaració responsable.
S'elimina la diligència de l'Administració en els llibres de registre de les instal·lacions, reparacions o revisions de les empreses inscrites en registres específics i dels usuaris d'aparells sotmesos a la normativa de seguretat industrial, els quals s'indiquen a l'annex 1.
Els òrgans competents han d'establir els mitjans necessaris per tal que les empreses i les persones usuàries obligades a portar aquests llibres els puguin fer servir en format electrònic.
El sistema de comunicació preferent de les empreses amb l'Administració de la Generalitat per al compliment de les obligacions d'informació derivades de la normativa vigent és el telemàtic.
Els serveis electrònics que ofereixen els departaments de l'Administració de la Generalitat i els organismes i entitats inclosos en l'àmbit d'aplicació d'aquest Decret són accessibles per a les empreses al web institucional de l'Administració de la Generalitat www.gencat.cat.
L'accés als serveis relacionats amb les condicions necessàries per exercir o fomentar activitats empresarials es du a terme mitjançant un canal específic adreçat a les empreses que gestiona l'OGE, segons el que s'estableix a l'article 27.
Tots els tràmits en què aquest Decret estableix que el compliment dels requisits documentals es fa mitjançant una declaració responsable s'han de poder fer telemàticament, sempre i quan es compleixin els requeriments que estableix la normativa que regula l'accés electrònic de la ciutadania als serveis públics.
Implementació dels serveis electrònics
L'Administració de la Generalitat i els organismes i les entitats que en depenen, en col·laboració amb el Departament de Governació i Administracions Públiques, han de facilitar que, en els procediments administratius que comporten obligacions d'informació de les empreses, aquesta obligació es pugui dur a terme mitjançant documents electrònics.
A aquests efectes, els departaments de l'Administració de la Generalitat han de revisar i reduir les obligacions d'informació exigides a les empreses i a les persones que les representen.
L'Administració de la Generalitat i els organismes i les entitats que en depenen no poden demanar la presentació per part de les empreses de cap document en suport paper que s'hagi incorporat al Catàleg de dades i documents electrònics, la informació del qual es troba al web institucional de l'Administració de la Generalitat www.gencat.cat.
Amb aquesta finalitat, el Departament de Governació i Administracions Públiques ha d'impulsar les actuacions jurídiques, organitzatives i tecnològiques necessàries per fer efectius els intercanvis de dades entre les administracions i entre aquestes i altres institucions.
El Departament de Governació i Administracions Públiques impulsarà l'adequació dels programes i de les aplicacions informàtiques necessàries per tal d'incorporar la variable sexe en els procediments de recollida de dades referents a persones per tal de conèixer, amb finalitats exclusivament estadístiques, les diferents situacions, condicions i necessitats de les dones i els homes en l'àmbit d'intervenció d'aquest Decret.
La Secretaria de Funció Pública i Modernització de l'Administració, a través del Centre de Telecomunicacions i de Tecnologies de la Informació de la Generalitat de Catalunya i del Consorci Administració Oberta de Catalunya, ha de construir les plataformes tecnològiques que facin possible l'accés als mòduls comuns de tramitació electrònica d'ús corporatiu i la interoperabilitat entre les administracions públiques i altres institucions.
En la construcció dels serveis electrònics que els departaments de l'Administració la Generalitat i els organismes i entitats que en depenen ofereixin a les empreses, s'han d'utilitzar els mòduls comuns de tramitació electrònica d'ús corporatiu que estiguin a disposició dels sistemes d'informació departamentals a través de les plataformes corporatives.
L'Oficina de Gestió Empresarial
L'Oficina de Gestió Empresarial (OGE) és la unitat administrativa que exerceix la funció de frontal de serveis a les empreses.
S'entén per frontal el conjunt de serveis d'informació, assessorament, tramitació unificada i resolució, si s'escau, en tot allò que pot afectar l'empresa en la seva relació amb l'Administració de la Generalitat.
Aquestes tasques s'han de dur a terme en col·laboració amb la resta d'unitats administratives competents en la prestació de serveis a les empreses i l'impuls de l'Administració electrònica.
L'àmbit d'actuació de l'OGE es circumscriu a les relacions de les empreses amb l'Administració de la Generalitat i els organismes i entitats que en depenen, que tenen competències en matèries relacionades amb les condicions necessàries per exercir o fomentar les activitats empresarials, de conformitat amb el catàleg de serveis de l'OGE i sens perjudici de les funcions que se li atribueixin mitjançant convenis de col·laboració amb altres administracions o mitjançant qualsevol altra figura jurídica prevista legalment.
L'OGE, amb rang orgànic de subdirecció general, té al capdavant el o la gerent i depèn de la Secretaria General del departament competent en matèria d'indústria.
L'OGE actua mitjançant oficines territorials.
L'àmbit territorial d'actuació de l'OGE abasta tot el territori de Catalunya, i en qualsevol de les seves oficines es poden tramitar procediments sempre que el subjecte sigui una empresa o un professional que desenvolupa la seva activitat a Catalunya.
De l'OGE en depèn l'Oficina de Gestió Empresarial de Barcelona, assimilada orgànicament a servei.
Les oficines de gestió empresarial de Girona, Lleida i Tarragona, assimilades orgànicament a servei, i les oficines de la Catalunya Central, de l'Alt Pirineu i Aran, i de les Terres de l'Ebre, assimilades a secció, s'adscriuen orgànicament als serveis territorials del departament competent en matèria d'indústria, i depenen funcionalment de l'OGE.
Per tal d'assolir els seus objectius, l'OGE porta a terme les funcions següents:
a) Oferir serveis d'informació, tramitació i assessorament a les empreses en tots aquells tràmits que afectin l'activitat empresarial, en col·laboració amb els departaments competents en la matèria.
b) Orientar les empreses en la seva relació amb l'Administració, informar-les de la situació dels seus tràmits administratius i vetllar perquè es resolguin de manera eficient.
c) Proposar i impulsar mecanismes de simplificació, racionalització, desregulació i eliminació de tràmits administratius que afecten les empreses i la gestió empresarial en general.
d) Participar en l'elaboració de normes de caràcter general que afectin l'activitat empresarial.
e) Impulsar l'ús de les noves tecnologies i la tramitació telemàtica com a mitjà preferent de relació de les empreses amb l'Administració.
f) Definir, en col·laboració amb la resta de departaments competents i de conformitat amb el seu catàleg de serveis, el portal específic de serveis a les empreses, al web institucional de l'Administració de la Generalitat www.gencat.cat, coordinar-ne els continguts i garantir-ne l'actualització i manteniment.
g) Establir els canals de prestació dels serveis a les empreses, promoure'n la qualitat i vetllar perquè s'hi utilitzin criteris homogenis.
h) Impulsar la signatura de convenis de col·laboració amb altres administracions per potenciar la simplificació dels tràmits empresarials.
Si aquests convenis suposen un intercanvi de dades, s'ha de col·laborar amb l'òrgan competent d'acord amb el que preveu als convenis signats en aquesta matèria i les disposicions reguladores del Catàleg de dades i serveis electrònics.
i) Coordinar la recaptació i gestió de les taxes associades als tràmits i serveis que presta l'OGE.
j) Posar a disposició de les empreses les eines i instruments necessaris per facilitar-los la tramitació administrativa.
k) Garantir que els serveis que presta l'OGE s'ajusten als estàndards de qualitat definits pel sistema de gestió de qualitat de l'Oficina i impulsar un procés de millora contínua en la prestació d'aquests serveis.
l) Coordinar l'edició i distribució dels impresos normalitzats que s'utilitzen en les diverses oficines OGE i en les entitats col·laboradores, i dels que es posen a disposició de les empreses.
Funcions de les oficines de gestió empresarial territorials
Les oficines de gestió empresarial territorials tenen les funcions següents:
a) Informar i assessorar les empreses en relació als processos administratius que afecten les activitats empresarials.
b) La formació inicial i continuada del personal d'atenció al públic de les oficines.
c) Tramitar i, si escau, resoldre els procediments administratius que consten en el catàleg de serveis de l'OGE.
d) Coordinar-se amb els òrgans territorials competents en les matèries que consten en el catàleg de serveis de l'OGE.
e) Donar suport i supervisar les oficines concertades de la xarxa OGE de la seva demarcació territorial, i ocupar-se de la formació del personal que els atén, en virtut dels acords referits en l'article 25.2.
f) Vetllar pel compliment i l'aplicació de les normes establertes per la certificació de qualitat de l'OGE.
g) Recaptar les taxes que afecten els processos gestionats per l'OGE, sens perjudici de les funcions que sobre aquesta matèria tenen atribuïdes altres òrgans territorials.
h) Subministrar els impresos a les persones que els sol·licitin i assessorar en la tramitació telemàtica dels formularis.
El catàleg de serveis de l'OGE recull els serveis d'informació, assessorament, tramitació i resolució que aquesta du a terme i que consten en l'annex 2 d'aquest Decret, i tots els que posteriorment se li assignin mitjançant el procediment establert en aquest Decret.
Anualment l'OGE ha de publicar en el Diari Oficial de la Generalitat de Catalunya el catàleg de serveis actualitzat.
Abans de l'inici o de la modificació d'activitats econòmiques o professionals, o de la posada en funcionament o la modificació d'instal·lacions i, en general, de l'exercici d'activitats empresarials que requereixen fer tràmits davant de l'Administració de la Generalitat, els seus organismes autònoms i les entitats de dret públic que en depenen, la persona titular o qui la representi pot presentar al frontal de tramitació la documentació que estableix la normativa vigent o, en funció del tràmit de què es tracti, les declaracions responsables d'acord amb el previst als articles 5 i 6.
En cas que calgui presentar documentació, el frontal de tramitació comprova que la documentació presentada és completa i, si escau, correcta.
En cas que calgui presentar una declaració responsable, el frontal de tramitació comprova que la declaració conté les dades necessàries i, si s'escau, les contrasta amb la informació disponible d'altres entitats o organismes.
Un cop fetes les comprovacions pertinents, si l'activitat, instal·lació o dret a exercir no requereix, d'acord amb la normativa vigent, d'una autorització prèvia, un cop ingressades, si s'escau, les taxes que correspongui, l'OGE lliura a la persona interessada un document acreditatiu de la presentació de la documentació i fa la inscripció en el registre corresponent, si s'escau.
Si l'activitat requereix una autorització prèvia i la documentació s'ha presentat al frontal, aquest trasllada l'expedient complet a l'òrgan competent.
El fet de presentar una declaració responsable implica que la persona interessada autoritza l'Administració a contrastar o comprovar les dades declarades amb les dades de què disposen altres entitats o organismes públics o privats, sempre i quan sigui necessari per a realitzar el tràmit.
Un cop fetes les funcions descrites en els apartats anteriors, el frontal de tramitació tramet la documentació a l'òrgan competent en la matèria i, si s'escau, posa a la seva disposició en suport electrònic el contingut de les sol·licituds, declaracions o documents o bé realitza les tasques corresponents d'integració entre els sistemes d'informació a fi i efecte de completar la tramitació del procediment de forma coordinada.
En els procediments marcats en la columna 4 (utilització de declaracions responsables) de l'annex 2, se substitueix la presentació de la documentació acreditativa del compliment dels requisits que estableix la normativa aplicable per una declaració responsable de la persona titular de l'activitat, o de qui la representi, del compliment dels requisits esmentats.
Les oficines pròpies de l'OGE tenen el caràcter de registre general als efectes que preveu la legislació aplicable al procediment i al règim jurídic de l'Administració de la Generalitat.
Les oficines concertades de l'OGE exerceixen també funcions de registre en tots els procediments relacionats amb l'activitat empresarial.
Relacions amb altres òrgans, departaments i administracions
Assignació de funcions a l'OGE en els procediments administratius
A partir de l'entrada en vigor d'aquest Decret, la norma reglamentària que reguli els tràmits o procediments de nova creació relacionats amb l'activitat empresarial ha d'establir que el frontal de tramitació serà l'OGE.
Per als tràmits no atribuïts a la competència de l'OGE, l'òrgan competent per a la tramitació i resolució d'un procediment administratiu pot encarregar o delegar a l'OGE, respectivament, unes o altres funcions, i els encàrrecs i les delegacions s'han d'incorporar al catàleg de serveis.
L'encàrrec de gestió s'ha de formalitzar mitjançant un acord entre l'òrgan encomanant i l'òrgan competent del Departament al qual estigui adscrita l'OGE, el qual ha d'establir les condicions de la prestació del servei.
Aquest acord ha de tenir el contingut mínim següent:
Identificació i disseny dels serveis a prestar, tenint-ne en consideració les peculiaritats i indicant el grau de participació de l'OGE en la prestació del servei.
Mecanismes de col·laboració per intercanviar la informació sobre els expedients que cada part necessiti i, concretament, per intercanviar les dades necessàries per a conèixer l'estat de tramitació dels procediments administratius.
Tipus de formació sobre els serveis a prestar.
Gestió de les queixes i suggeriments de les persones usuàries.
En el cas que l'OGE només iniciï el tràmit i adreci l'expedient a la unitat especialitzada, aquesta unitat ha d'informar el frontal de tramitació de l'estat del procediment, en els termes que estableixi l'acord de col·laboració.
Actuacions dels òrgans sectorials en els procediments assignats a l'OGE
En tots els procediments en què es determini la intervenció de l'OGE, els òrgans dels departaments competents per raó de la matèria podran fer les comprovacions i inspeccions que considerin oportunes, sense perjudici de les competències que aquest Decret assigna a l'OGE.
Col·laboració amb altres administracions i institucions
Correspon a l'OGE impulsar mecanismes de cooperació, coordinació i col·laboració amb la resta d'administracions públiques i institucions amb competències en l'àmbit de les activitats empresarials per tal de consolidar i aprofundir en el disseny unificat dels procediments administratius que afecten les activitats empresarials a Catalunya i de gestionar-los de forma racionalitzada i simplificada.
Si l'objectiu d'aquesta col·laboració és l'intercanvi de dades a què es refereix l'article 11, l'OGE s'ha d'atendre al que estableixen els convenis signats en la matèria i les disposicions reguladores del Catàleg de dades i documents electrònics.
Canals de prestació dels serveis
Determinació dels canals de prestació dels serveis
L'OGE ofereix serveis a les empreses de manera presencial, telefònica, electrònica o per qualsevol altre mitjà que permetin les noves tecnologies de la informació i la comunicació.
L'OGE ofereix una atenció presencial personalitzada a través de la seva xarxa d'oficines.
Aquestes oficines poden ser pròpies o concertades amb organismes o corporacions de dret públic.
En el cas de les oficines concertades, s'han d'establir convenis de col·laboració que impliquen l'autorització com a punts acreditats OGE per a gestionar els procediments administratius que afecten les activitats empresarials.
Per tal de garantir la qualitat de la gestió, l'OGE fixa els requisits tècnics de funcionament dels punts acreditats i n'estableix els mecanismes d'actuació, coordinació i control.
L'atenció telefònica i la gestió telefònica de tràmits i altres gestions es presten mitjançant el telèfon d'atenció ciutadana, en col·laboració amb la Direcció General d'Atenció Ciutadana.
El portal virtual de serveis i tràmits per a les empreses té per objecte agrupar en un espai comú la informació sobre els serveis que els diferents departaments i entitats dependents de l'Administració de la Generalitat posen a l'abast de les empreses, fer possible la gestió electrònica dels tràmits que es fan de manera telemàtica i facilitar l'accés de les empreses als procediments tramitats per les unitats especialitzades.
Correspon a l'OGE desenvolupar el portal, en col·laboració amb la Direcció General d'Atenció Ciutadana, la Secretaria de Funció Pública i Modernització de l'Administració i de la resta d'unitats administratives que presten serveis a les empreses.
L'OGE ha de publicar electrònicament en aquest portal els procediments administratius que afecten les activitats empresarials i els documents explicatius dels tràmits inclosos al Catàleg de serveis de l'OGE.
Modificació de normativa que regula determinats procediments
Modificació del Reglament dels tributs gestionats per l'Agència Catalana de l'Aigua, aprovat pel Decret 103/2000, de 6 de març, i modificat pel Decret 47/2005, de 22 de març
L'article 39.2 queda redactat de la manera següent:
.39.2 Als efectes del que preveu l'apartat anterior, totes les entitats subministradores resten obligades a presentar a l'Agència, com a data límit el 10 de març de cada any, per a cadascun dels seus municipis de subministrament, una declaració resum de la facturació neta realitzada l'any natural anterior, ajustada al model que s'incorpora en l'annex A3.
Aquesta declaració s'ha de presentar, llevat d'impossibilitat tècnica o organitzativa per a fer-ho, en suport informàtic i, si s'escau, per via telemàtica..
S'afegeix un nou apartat 4 a l'article 39, amb la redacció següent:
.39.4 La declaració a què fa referència l'apartat 2 d'aquest article es pot presentar també a les Oficines de Gestió Empresarial (OGE), que en fan la recepció i la posterior tramesa a l'Agència Catalana de l'Aigua..
S'afegeix un nou apartat 3 a l'article 46, amb la redacció següent:
.46.3 Les declaracions a què fa referència aquest article es poden presentar en suport informàtic i per via telemàtica i també davant l'Oficina de Gestió Empresarial (OGE), que en fa la recepció i la posterior tramesa a l'Agència Catalana de l'Aigua..
Modificació del Decret 304/2006, de 18 de juliol, sobre l'estàndard i la millora en l'eficiència en l'ús de l'aigua
.5.1 Els establiments industrials inclosos en l'àmbit d'aplicació d'aquest Decret, d'acord amb el previst en l'article 3, han de declarar a l'Agència Catalana de l'Aigua l'estàndard d'ús de l'aigua, mitjançant el model que estarà disponible al web institucional de l'Administració de la Generalitat www.gencat.cat.
.5.2 Aquesta declaració es pot presentar també a l'Oficina de Gestió Empresarial (OGE), que n'ha de fer la tramesa a l'Agència Catalana de l'Aigua, o per via telemàtica..
L'article 9.1 queda redactat de la manera següent:
.9.1 Els establiments industrials que hagin escollit determinar l'eficiència en l'ús de l'aigua d'acord amb el sistema qualitatiu, han de declarar a l'Agència Catalana de l'Aigua la seva opció per aquest mètode i el sistema de gestió ambiental de què disposen, mitjançant el model que estarà disponible al web institucional de l'Administració de la Generalitat www.gencat.cat.
Igualment, aquesta declaració es pot presentar a l'Oficina de Gestió Empresarial (OGE), que n'ha de fer la recepció i posterior tramesa a l'Agència Catalana de l'Aigua, o bé fer-ho per via telemàtica..
Modificació del Decret 176/1987, de 9 d'abril, pel qual s'estableixen normes sobre l'ordenació i la classificació dels establiments d'allotjament turístic sotmesos al règim d'hoteleria
.Per tal d'iniciar l'activitat hotelera, i als efectes d'inscriure l'establiment en el Registre de Turisme de Catalunya, caldrà presentar la documentació següent:
.a) Declaració responsable de la persona titular en què constin les dades referides a la persona titular, que disposa de la documentació legal que l'acredita com a tal i com a propietària de l'immoble, arrendatària o qualsevol altre títol que acrediti la seva disponibilitat per a ser destinat a allotjament turístic, així com les dades referides a l'establiment pel que fa a ubicació, capacitat i especialitats.
Aquesta declaració inclourà la llista d'habitacions o apartaments, amb indicació del número o indicatiu que les identifica, superfície, serveis que contenen i nombre màxim de places.
El contingut orientatiu del projecte tècnic es podrà consultar al web institucional de l'Administració de la Generalitat www.gencat.cat.
.L'OGE lliurarà a la persona titular un document que acrediti la inscripció, fent constar la classificació de l'establiment hoteler en el grup, modalitat i categoria que li correspongui, així com, si s'escau, en l'especialitat o especialitats sol·licitades.
L'article 6 queda redactat de la manera següent:
.Tota modificació de la capacitat, la categoria, el grup, la modalitat i els serveis obligatoris segons categories, grups o modalitats caldrà tramitar-la d'acord amb el procediment especificat en l'article anterior.
.Pel que fa a la llicència ambiental o la comunicació a l'Ajuntament en tot cas caldrà presentar-la quan suposi una modificació substancial d'acord amb la normativa sectorial d'aplicació..
S'afegeix un article 7 amb la redacció següent:
.Per tal d'inscriure al Registre de Turisme de Catalunya les sol·licituds de baixa en l'exercici de l'activitat, els canvis de titularitat i els canvis de denominació de l'establiment, la persona titular ha de presentar davant l'Oficina de Gestió Empresarial una declaració responsable especificant aquests canvis, que es tramitaran pel procediment especificat a l'article 5..
Modificació del Decret 55/1982, de 4 de febrer, sobre ordenació de la pràctica del càmping i dels establiments dedicats a aquest fi
L'article 5, apartat b), queda redactat de la manera següent:
.b) Inscriure els establiments de càmping al Registre de Turisme de Catalunya..
Modificació del Decret 167/1985, de 23 de maig, pel qual es determina el procediment per a l'autorització dels establiments dedicats a la pràctica del càmping, modificat pel Decret 235/1994, de 26 de juliol
L'article 8 queda redactat de la manera següent:
.Per tal d'iniciar l'activitat de càmping, i als efectes d'inscriure l'establiment en el Registre de Turisme de Catalunya, caldrà presentar la documentació següent:
.a) Declaració responsable de la persona titular en què constin les seves dades, que disposa de la documentació legal que l'acrediti com a tal i com a propietària de l'immoble, arrendatària o qualsevol altre títol que acrediti la seva disponibilitat, així com les dades referides a l'establiment pel que fa a ubicació, capacitat i categoria i, si s'escau, si el càmping té construccions fixes destinades a allotjament del tipus bungalou, o si té instal·lació permanent de mòduls del tipus mobil-home..
El contingut orientatiu del projecte tècnic es podrà consultar a la web institucional de l'Administració de la Generalitat www.gencat.cat.
.L'OGE lliurarà a la persona titular un document que acrediti la inscripció, fent constar la classificació de l'establiment de càmping en la categoria que li correspongui.
.Tota modificació de la capacitat, la categoria i els serveis obligatoris segons categories, i també si la modificació consisteix en la realització de construccions fixes destinades a allotjament del tipus bungalou o en la instal·lació permanent de mòduls del tipus mobil-home, caldrà tramitar-la d'acord amb el procediment especificat en l'article anterior.
.Si la modificació de capacitat consisteix en una reducció d'unitats d'acampada causada per deixar sense ús algunes de les ja existents, només cal presentar una declaració responsable de la persona titular en què indiqui les causes i la quantitat i el número d'unitats..
.La inscripció de l'establiment de càmping no pressuposarà l'autorització de les altres instal·lacions existents en el mateix recinte corresponents a serveis per als quals existeixi una normativa específica..
S'afegeix un article 11 amb la redacció següent:
.Per tal d'inscriure al Registre de Turisme de Catalunya les sol·licituds de baixa en l'exercici de l'activitat, els canvis de titularitat, i els canvis de denominació de l'establiment, la persona titular ha de presentar davant l'Oficina de Gestió Empresarial una declaració responsable especificant aquests canvis, que es tramitaran pel procediment especificat a l'article 8..
Modificació de l'Ordre d'11 de juliol de 1986, per la qual s'estableixen els requisits per a la instal·lació i el funcionament dels càmpings
L'article 20 queda redactat de la manera següent:
.Als establiments de càmping s'admeten construccions fixes destinades a allotjament, sempre que es tracti d'edificis de planta baixa, de tipus bungalou, o amb instal·lació permanent de mòduls de tipus mobil-home, sempre que siguin explotats per la persona titular del càmping.
La superfície màxima ocupada per aquests dos tipus d'allotjament no podrà ultrapassar el 30% de la superfície destinada a unitats d'acampada..
Modificació del Decret 313/2006, de 25 de juliol, que regula els establiments de turisme rural
.Normes per iniciar l'activitat de turisme rural
.Les persones físiques o jurídiques que vulguin dur a terme l'explotació d'un establiment d'aquest grup, als efectes d'inscriure l'establiment en el Registre de Turisme de Catalunya, hauran d'aportar la documentació següent:
.a) Declaració responsable de la persona titular en què constin les seves dades, que disposa de la documentació legal que l'acrediti com a tal i com a propietari de l'immoble, arrendatari o qualsevol altre títol que acrediti la seva disponibilitat, les dades referides a l'establiment pel que fa a ubicació i capacitat i que l'edificació és anterior al 1950.
.b) Plànols o croquis de la distribució i fotografies que aportin les dades necessàries de la construcció, de l'entorn i de les característiques de la finca, abans i desprès de la rehabilitació.
.c) Declaració responsable de la persona titular conforme compleix les condicions següents:
.Que en l'explotació es duen a terme activitats agrícoles, ramaderes o forestals, incloent-hi una descripció d'aquestes i del grau d'implicació que poden oferir a les persones usuàries en les tasques pròpies de la finca.
.Que és pagès o pagesa i obté rendes de l'activitat agrària, ramadera o forestal, d'acord amb els criteris normatius del departament competent en matèria d'Agricultura.
.Que està inscrita en el Registre d'Explotacions Agràries i que disposa de l'escriptura de constitució de la societat i poders del sol·licitant pel supòsit que no es dedueixen clarament de l'escriptura social, si la persona titular és una persona jurídica.
.d) Còpia de la llicència ambiental o dels documents acreditatius del tràmit de comunicació a l'Ajuntament, segons descriu la normativa sectorial d'aplicació.
.e) En el cas de tractar-se d'una masia o casa de poble compartida, còpia de les certificacions d'empadronament i residència efectiva emeses pel secretari o secretària de l'ajuntament corresponent que acreditin que la persona sol·licitant resideix efectivament en el municipi i adreça on pretén exercir l'activitat turística.
.f) En el cas de tractar-se d'una casa de poble independent, còpia de les certificacions d'empadronament i residència efectiva amb una antiguitat mínima de tres anys bé a la mateixa comarca o bé al municipi limítrof.
.g) En el cas de tractar-se d.una masoveria, còpia de les certificacions d'empadronament i residència efectiva amb una antiguitat mínima de tres anys a l'edificació on viu la persona titular.
.No caldrà l'aportació en suport paper o per mitjans electrònics de la documentació assenyalada a les lletres e), f) i g), tan bon punt es disposi dels mitjans telemàtics adients per obtenir aquesta informació.
.Les persones que vulguin dur a terme l'explotació d'un establiment d'aquest grup, que en tot cas hauran de ser persones físiques, als efectes d'inscriure l'establiment al Registre de Turisme de Catalunya, hauran d'aportar la documentació següent:
.a) La documentació prevista a les lletres a), b) i d) de l'apartat anterior.
.b) En el cas de ser masia o casa de poble compartida, còpia de les certificacions d'empadronament i residència efectiva emeses pel secretari de l'ajuntament corresponent que acreditin que resideix efectivament en el municipi i adreça on pretén exercir l'activitat turística.
.c) En el cas de ser masoveria o casa de poble independent, còpia de les certificacions d'empadronament i residència efectiva amb una antiguitat mínima de tres anys, bé a la mateixa comarca o bé al municipi limítrof.
.No caldrà l'aportació en suport paper o per mitjans electrònics de la documentació assenyalada a les lletres b) i c) anteriors, tan bon punt es disposi dels mitjans telemàtics adients per obtenir aquesta informació.
.7.3 La documentació esmentada als dos apartats anteriors es presentarà davant de l'Oficina de Gestió Empresarial (OGE), la qual, un cop verificat el compliment dels requisits documentals, procedirà a la inscripció de l'establiment en el Registre de Turisme de Catalunya.
.L'OGE lliurarà a la persona titular un document que acrediti la inscripció, fent constar la classificació de l'establiment de turisme rural en el grup i modalitat que li correspongui.
.10.1 Tota modificació de la capacitat, del grup, de la modalitat, dels serveis obligatoris segons els grups o modalitats, del nombre de les habitacions o de qualsevol altre element estructural de l'allotjament ha de respectar la tipologia de l'habitatge i ha de ser tramitada d'acord amb el procediment especificat a l'article 7.
.La documentació que caldrà aportar serà la següent:
.a) Plànols o croquis de la distribució i les característiques de les modificacions.
.b) En el cas que la modificació de què es tracti comporti la realització d'obres, caldrà aportar declaració responsable conforme es disposa de la llicència municipal d'obres.
.c) Si es tracta d'un canvi de grup o modalitat, caldrà aportar, a més:
.Fotografies que aportin les dades necessàries de l'entorn i les característiques de la finca.
.Descripció de les activitats agrícoles, ramaderes i forestals que es porten a terme a l'explotació, així com el grau d'implicació que poden oferir a les persones usuàries en les tasques pròpies de la finca.
.10.2 Els canvis de titularitat es tramitaran pel mateix procediment i caldrà aportar la documentació següent:
.a) Declaració responsable de la persona titular que l'acrediti com a propietari de l'immoble, arrendatari o qualsevol altre títol que acrediti la seva disponibilitat, i que disposa de la documentació que justifica el canvi de titularitat de l'explotació turística.
Quan es tracti d'establiments del grup casa de pagès la declaració inclourà una breu descripció de les activitats agrícoles, ramaderes o forestals que es duen a terme a l'explotació, així com el grau d'implicació que poden oferir a les persones usuàries en les tasques pròpies de la finca.
.b) En cas de ser masia o casa de poble compartida, còpia de les certificacions d'empadronament i residència efectiva emeses pel secretari de l'ajuntament corresponent que acreditin que la persona sol·licitant resideix efectivament en el municipi i adreça on pretén exercir l'activitat turística.
.c) Cas de ser masoveria o casa de poble independent, còpia de les certificacions d'empadronament i residència efectiva amb una antiguitat mínima de tres anys, bé a la mateixa comarca o bé al municipi limítrof.
.No caldrà l'aportació en suport paper o per mitjans electrònics de la documentació assenyalada a les lletres b) i c) anteriors tan bon punt es disposi dels mitjans telemàtics adients per obtenir aquesta informació..
L'article 11 queda redactat de la manera següent:
.Baixa en l'exercici i canvi de denominació
.Per tal d'inscriure al Registre de Turisme de Catalunya les sol·licituds de baixa en l'exercici de l'activitat i els canvis de denominació de l'establiment, caldrà presentar davant l'Oficina de Gestió Empresarial una declaració responsable de la persona titular especificant aquests canvis.
.El procediment d'inscripció d'aquestes modificacions serà el mateix que s'ha descrit en l'article 7..
Els apartats 1 i 2 de l'article 15 queden redactats de la manera següent:
.15.1 La inscripció com a establiment de turisme rural és incompatible amb l'explotació a la mateixa finca de qualsevol altre tipus d'allotjament turístic i d'instal·lacions destinades a activitats amb infants i joves.
En cas de disposar d'establiments de restauració, aquests no podran tenir, en cap cas, més de 30 places, segons el rati previst a la normativa de restauració i hauran de tenir una entrada independent.
.15.2 No podran ser inscrits com a establiments de turisme rural aquells que, malgrat estar ubicats en el medi rural i complir amb els requisits previstos a la present disposició, per determinades característiques pròpies de l'edificació, l'entorn immediat o les activitats que s'hi realitzin, no s'adiguin amb l'exigència de tranquil·litat i integració en el paisatge que han de reunir aquests establiments.
Els establiments de turisme rural no poden organitzar ni llogar el seu espai per tal que s'organitzin activitats socials o qualsevol tipus de celebració o acte quan això impliqui la presència a l'establiment i/o explotació d'un nombre de persones superior al nombre de places inscrites..
L'article 18 queda redactat de la manera següent:
.Revocació de la inscripció turística
.18.1 Són causes de revocació de la inscripció turística:
.a) La inactivitat comprovada com a allotjament turístic al llarg de sis mesos.
.b) L'incompliment del que disposen els articles 2, 3, 4, 5, 15.1 i 15.2 d'aquest Decret.
.18.2 L'òrgan competent per revocar la inscripció turística és el director o directora del Servei Territorial corresponent; a Barcelona, el la persona titular de la Subdirecció General d'Ordenació Turística; i a la Val d'Aran qui correspongui del Conselh Generau..
Modificació del Decret 163/1998, de 8 de juliol, d'apartaments turístics
L'article 2 queda redactat de la manera següent:
.Són establiments públics d'apartaments turístics els edificis o conjunts continus formats per unitats d'allotjament les quals han de complir, com a mínim amb les característiques tècniques definides a l'annex 1, que s'ofereixen en condicions d'immediata disponibilitat i amb els serveis turístics corresponents, mitjançant preu a les persones usuàries que, per motius de vacances o turístics, efectuen una estada per dies, setmanes o mesos..
.7.1 Per tal d'inscriure al Registre de Turisme de Catalunya les empreses explotadores d'apartaments turístics caldrà presentar una declaració responsable de la persona sol·licitant on consti que els edifici/s o conjunt/s que es volen destinar a apartaments turístics, incloses totes i cadascuna de les unitats d'allotjament que els integren, no tenen la consideració d'habitatge i que disposa de la següent documentació:
.a) En el cas que la persona titular de l'activitat sigui una persona jurídica, l'escriptura de constitució de la societat i els poders de la persona sol·licitant per al supòsit que no es dedueixin clarament de l'escriptura social.
.b) Escriptura de la propietat de l'edifici, edificis o conjunts, que declari explotar com a apartaments turístics, de conformitat amb l'article 43 de la Llei de turisme de Catalunya o, pel supòsit que l'empresa explotadora no en sigui la titular, contracte d'arrendament per a exercici de l'activitat d'allotjament turístic o altres títols jurídics que acreditin la possessió legítima de l'edifici a aquests efectes.
.7.2 Així mateix, caldrà aportar còpia de la corresponent llicència municipal d'activitat, específica del destí de l'establiment com a apartaments turístics.
.7.3 La documentació esmentada a l'apartat anterior es presentarà davant de l'Oficina de Gestió Empresarial, la qual, un cop verificat el compliment dels requisits documentals, procedirà a la inscripció de l'empresa en el Registre de Turisme de Catalunya.
.En el cas d'empreses ubicades en l'àmbit territorial del Conselh Generau dera Val d'Aran, correspon a aquest òrgan dur a terme la inscripció de l'empresa en el Registre de Turisme de Catalunya..
.L'augment o reducció de les unitats d'allotjament de l'edifici o conjunt, el canvi de denominació comercial, la modificació de les dades de la persona titular, les modificacions societàries o la baixa en l'exercici de l'activitat han de ser comunicades per a la seva inscripció al Registre de Turisme de Catalunya.
.Caldrà presentar davant l'Oficina de Gestió Empresarial una declaració responsable de la persona titular especificant aquests canvis.
El procediment d'inscripció d'aquestes modificacions seguirà el descrit a l'article 7..
Modificació del Decret 168/1994, de 30 de maig, de reglamentació de les agències de viatges, modificat pel Decret 300/1998, de 17 de novembre
L'article 4.1 queda redactat de la manera següent:
.4.1 L'atorgament del títol-llicència d'agència de viatges correspondrà en tot cas a la Subdirecció General d'Ordenació Turística.
Per a obtenir-lo caldrà presentar, davant de l'Oficina de Gestió Empresarial (OGE), la sol·licitud juntament amb la documentació següent:
.a) Document acreditatiu de la constitució de la fiança a què es refereix l'article 12 d'aquest Decret.
.b) Declaració responsable de la persona sol·licitant conforme disposa de l'escriptura de constitució de la societat, dels seus estatuts degudament inscrits al Registre Mercantil, i dels poders de la persona sol·licitant pel supòsit que no es dedueixin clarament de l'escriptura social..
L'article 5.2 queda redactat de la manera següent:
.5.2 Si no es dicta resolució expressa en el termini esmentat en el punt anterior, la sol·licitud s'entén estimada i atorgat el títol-llicència..
.7.1 Qualsevol canvi dels estatuts socials en els seus aspectes substantius, designació o substitució de representants de la societat, modificació del capital social o altres canvis societaris, haurà de ser comunicat mitjançant la declaració corresponent, que es presentarà a l'Oficina de Gestió Empresarial en el termini d'un mes a partir de la seva inscripció en el Registre Mercantil.
.7.2 El trasllat de l'oficina central de l'agència de viatges, canvi de denominació, canvi de grup o tancament de la central, haurà de ser autoritzat per la Subdirecció General d'Ordenació Turística.
La sol·licitud serà presentada a l'Oficina de Gestió Empresarial juntament amb la documentació següent:
.a) En el cas de trasllat i de canvi de denominació, caldrà adjuntar-hi la nova fiança o document complementari a la fiança anterior en el qual es faci constar el canvi corresponent.
.b) En el cas de canvi de grup, un nou document de fiança pel valor corresponent al nou grup..
.9.1 L'obertura de sucursals per part d'una agència de viatges requereix l'autorització de la Subdirecció General d'Ordenació Turística per a cadascuna de les sucursals interessades.
.Caldrà presentar la sol·licitud d'autorització, juntament amb la documentació acreditativa, si s'escau, d'haver incrementat en la quantitat que correspongui, la fiança prevista a l'article 12 d'aquest reglament.
.9.2 Els punts de venda a les empreses són aquelles terminals informàtiques sol·licitades per les agències de viatges i ateses pel seu personal amb la finalitat d'apropar els serveis turístics als treballadors.
.Els punts de venda han de ser inscrits al Registre de Turisme de Catalunya.
Caldrà presentar una declaració responsable en la qual es manifesti que l'empresa on s'ubicarà el punt de venda n'autoritza la instal·lació.
.La declaració esmentada es presentarà davant de l'Oficina de Gestió Empresarial (OGE), la qual, un cop verificat el compliment dels requisits documentals, procedirà a la inscripció del punt de venda en el Registre de Turisme de Catalunya i lliurarà a la persona titular un document que n'acrediti la inscripció.
.En el cas d'empreses ubicades en l'àmbit territorial del Conselh Generau dera Val d'Aran, correspon a aquest òrgan dur a terme la inscripció en el Registre de Turisme de Catalunya.
.9.3 Les agències poden obrir punts de venda a les oficines de turisme que hauran de ser inscrits al Registre de Turisme de Catalunya.
Aquests establiments només podran oferir al públic en general paquets, viatges i serveis que tinguin com a destí la pròpia comarca on estiguin autoritzats i les confrontants.
.Per obrir punts de venda en les oficines de turisme, les agències hauran de presentar una declaració responsable conforme:
.a) Disposen de l'autorització de l'oficina on s'ubicarà el punt de venda per a la seva instal·lació.
.c) Compten amb un establiment (central o sucursal) autoritzat a la comarca amb una antiguitat mínima de cinc anys.
.d) Es comprometen a mantenir obert aquest establiment mentre existeixi el punt de venda.
.La declaració esmentada es presentarà davant de l'OGE, i se seguirà el procediment d'inscripció descrit a l'apartat anterior.
.9.4 El tancament definitiu d'una sucursal, dels punts de venda a les empreses o dels punts de venda a les oficines de turisme ha de ser comunicat en el termini d'un mes a partir de la data de tancament.
La persona titular ha de presentar una declaració en la qual manifesti que ja no hi exerceix l'activitat d'agència de viatges.
.La declaració esmentada es presentarà davant de l'OGE, i se seguirà el procediment d'inscripció descrit a l'apartat 2 d'aquest article.
.9.5 Només s'admetrà el tancament per temporada de les sucursals, dels punts de venda a les empreses o dels punts de venda a les oficines de turisme, amb la comunicació prèvia que s'ha de realitzar amb un mes d'antelació a la data de tancament.
La persona titular ha de presentar una declaració en la qual manifesti que ja no hi exerceix temporalment l'activitat d'agència de viatges.
.La declaració esmentada es presentarà davant de l'OGE, i se seguirà el procediment d'inscripció descrit a l'apartat 2 d'aquest article..
.Per tal d'inscriure al Registre de Turisme de Catalunya l'adscripció a la Xarxa d'Oficines de Turisme de Catalunya caldrà presentar una declaració responsable de la persona sol·licitant conforme disposa de la següent documentació:
.a) L'acord de creació de l'oficina adoptat per l'administració corresponent.
.b) Els estatuts de constitució de l'entitat o òrgan al qual està adscrita, si s'escau.
.La documentació esmentada es presentarà davant de l'Oficina de Gestió Empresarial, la qual, un cop verificat el compliment dels requisits documentals, procedirà a la inscripció de l'oficina en el Registre de Turisme de Catalunya.
.Posteriorment, l'OGE traslladarà l'expedient als òrgans competents dels Serveis Territorials corresponents, o a la Subdirecció General d'Ordenació Turística en el cas de Barcelona per al seu coneixement i control posterior..
S'afegeix un nou article 9 bis, que queda redactat de la manera següent:
.Per tal d'inscriure al Registre de Turisme de Catalunya les sol·licituds de baixa de l'oficina, de canvi de titularitat o de trasllat de l'establiment caldrà presentar la documentació següent:
.a) En el supòsit de sol·licituds de baixa, la persona titular ha de presentar una declaració responsable en què manifesti que ja no exerceix l'activitat d'oficina de turisme.
.b) En el supòsit de trasllat de l'oficina, la persona titular ha de presentar una declaració responsable en què manifesti que el nou local compleix tots els requisits exigits reglamentàriament.
.c) En el cas de canvi de titularitat, caldrà una declaració responsable del sol·licitant conforme disposa de l'acord de creació de l'oficina adoptat per l'administració corresponent i els estatuts de constitució de l'entitat o òrgan al qual està adscrita, si s'escau.
.El procediment d'inscripció d'aquestes modificacions seguirà el descrit a l'article 9..
Modificació del Decret 5/1998, de 7 de gener, sobre l'activitat de guia de turisme
.5.1 El document acreditatiu de l'habilitació caduca al cap de cinc anys de la seva expedició.
Les persones interessades han de sol·licitar-ne la renovació.
.5.2 Es poden sol·licitar duplicats de l'acreditació.
.5.3 Les sol·licituds esmentades als apartats anteriors es presentaran a l'Oficina de Gestió Empresarial, la qual, un cop verificat el compliment dels requisits documentals, expedirà el document acreditatiu.
Posteriorment, l'OGE traslladarà l'expedient a la Direcció General de Turisme per al seu coneixement i control posterior..
Modificació del Decret 317/1994, de 4 de novembre, pel qual s'estableixen normes sobre l'ordenació i la classificació dels establiments de restauració
.Restaurant és tot aquell establiment que disposa de servei de menjador per tal d'oferir àpats al públic consistents bàsicament en dinars i sopars, mitjançant preu, per ser consumits en el mateix local..
.Els ajuntaments han de comunicar per mitjans electrònics als Serveis Territorials corresponents, a la Subdirecció General d'Ordenació Turística en el cas de Barcelona o al Conselh Generau dera Val d'Aran la concessió del permís municipal d'obertura, així com la categoria atorgada a cada establiment de restauració, que faran d'ofici la inscripció en el Registre de Turisme de Catalunya.
En cap cas, la persona titular ha de realitzar cap tràmit davant de l'Administració de la Generalitat per a obtenir aquesta inscripció..
Modificació del Decret 302/2004, de 25 de maig, pel qual es crea i s'aprova el funcionament del Registre d'indústries agràries i alimentàries de Catalunya (RIAAC)
L'annex 3 queda redactat de la manera següent:
.Per a la inscripció al Registre d'indústries agràries i alimentàries de Catalunya de la instal·lació, l'ampliació o el trasllat d'una indústria, s'ha d'aportar la documentació següent:
Declaració responsable de la persona titular amb el contingut següent:
.a) Indicació que actua com a titular o representant legal de l'empresa.
.b) Indicació de que disposa de la propietat d'un nom comercial quan una empresa inscrigui un establiment amb un nom comercial diferent de la denominació de l'empresa.
.c) Les dades referides a la instal·lació a què fa referència l'article 8 de l'annex 1.
Projecte tècnic agroalimentari, signat per un tècnic competent i visat pel col·legi oficial corresponent o declaració de la referència identificativa del mateix quan sigui possible obtenir-lo per mitjans telemàtics, quan es tracti d'inscriure indústries en les quals el valor de la maquinària, l'obra civil i les instal·lacions en el cas de nova implantació, o de la seva variació si es tracta de modificació, superi els 150.000 euros d'inversió, la potència instal·lada o la seva variació superi els 20 kW, o bé el nombre de treballadors o la seva variació superi els 10.
Per a la inscripció d'indústries o de variacions en les que no es reuneixin aquestes condicions el projecte tècnic podrà ser substituït per un document d'anàloga finalitat.
El contingut orientatiu del projecte tècnic i del document d'anàloga finalitat es podrà consultar al web institucional de l'Administració de la Generalitat www.gencat.cat.
El certificat de direcció i d'acabament d'obra visat i signat per tècnics competents en el supòsit d'indústries que requereixen de la presentació d'un projecte tècnic, o declaració de la referència identificativa d'aquest quan sigui possible obtenir-lo per mitjans telemàtics.
.En el supòsit d'indústries que no requereixen de projecte tècnic aquest document se substituirà per la inclusió en la declaració responsable de la data d'acabament de l'obra..
Modificació del Decret 298/1993, de 8 d'octubre, de modificació del Decret 147/1987, de 31 de març, pel qual es regula l'activitat industrial i de prestació de serveis en els tallers de reparació de vehicles automòbils, dels seus equips i components
L'article 5.3 queda redactat de la manera següent:
.De dalt a baix, la placa estarà dividida en tres espais o faixes desiguals, amb les dimensions assenyalades a l'annex 2, i destinades:
.La primera, o més alta, a les quatre branques d'activitat.
.La segona, o intermèdia, a les especialitats.
.La tercera, o més baixa, a les sigles de la província d'ubicació del taller i al número corresponent en el Registre Industrial..
L'article 6.5 queda redactat de la manera següent:
.6.5 L'espai inferior, o tercera part en què es divideix la placa-distintiu, estarà a la seva vegada subdividit en dues zones diferenciades:
.La de l'esquerra (de l'espectador) destinada a les sigles de la corresponent demarcació territorial.
.La de la dreta (de l'espectador) destinada a estampar el número d'inscripció en el Registre Industrial..
La sol·licitud del certificat d'aptitud com a responsable tècnic de taller a què es refereix l'article 4.2 lletra a) del Decret 298/1993, de 8 d'octubre, s'ha de fer a l'Oficina de Gestió Empresarial, la qual realitzarà l'expedició corresponent.
Modificació del Decret 363/2004, de 24 d'agost, pel qual es regula el procediment administratiu per a l'aplicació del Reglament electrotècnic per a baixa tensió
L'article 13.1, paràgraf primer, queda redactat de la manera següent:
.Per obtenir el certificat de qualificació individual en baixa tensió, definit en el punt 4.1 de la ITC-BT-03, les persones físiques han d'acreditar davant l'òrgan competent en matèria d'energia de la Generalitat de Catalunya:.
Modificació de l'Ordre de 9 de febrer de 1983, sobre autorització de tallers per a la instal·lació, reparació i comprovació de tacògrafs
La sol·licitud d'inscripció del taller o de l'empresa instal·ladora en el registre a què es refereix l'article quart de l'Ordre de 9 de febrer de 1983, s'ha de fer a l'Oficina de Gestió Empresarial, que efectuarà la inscripció i lliurarà el certificat corresponent.
Modificació de l'Ordre de 15 de desembre de 1988, d'aplicació del Reglament de la Llei 17/1985, d'objectes fabricats amb metalls preciosos
La comunicació a què es refereix l'article 2 de l'Ordre de 15 de desembre de 1988 s'ha de fer a l'Oficina de Gestió Empresarial, que efectuarà la inscripció corresponent.
Registre Administratiu de Societats Laborals de Catalunya
La sol·licitud per a la qualificació de societat laboral i la seva inscripció en el Registre Administratiu de Societats Laborals previst al Reial decret 2114/1998, de 2 d'octubre, es podrà presentar per la persona representant o apoderada de la societat laboral a l'Oficina de Gestió Empresarial, que, si s'escau, efectuarà la inscripció corresponent.
Modificació de l'Ordre TRE/360/2002, de 30 d'agost, per la qual s'aproven els models de comunicació d'obertura prèvia o represa d'activitats d'un centre de treball i d'avís previ d'obres
L'Oficina de Gestió Empresarial (OGE) tindrà a disposició dels interessats els impresos del model d'avís previ d'obres esmentat a l'article 1.2 de l'Ordre TRE/360/2002, de 30 d'agost.
La comunicació a l'autoritat laboral es podrà fer a través de l'OGE.
Les sol·licituds per obtenir les autoritzacions de transports de viatgers i de mercaderies per carretera, regulades a la Llei 16/1987, de 30 de juliol, d'ordenació dels transports terrestres i a la normativa que la desenvolupa, es poden presentar a l'Oficina de Gestió Empresarial, la qual disposarà dels impresos a l'efecte, i, si s'escau, procedirà al seu lliurament.
Aprovació concreta de la subcontractació de treballs per a recursos de les seccions C i D previstes a la Llei 22/1973, de 21 de juliol, de mines
Les persones titulars de concessions d'explotació de recursos de les seccions C i D previstes a la Llei 22/1973, de 21 de juliol, que subcontractin treballs d'explotació, hauran de presentar una comunicació escrita dirigida a l'òrgan competent en matèria de mines, davant de l'Oficina de Gestió Empresarial, la qual recepcionarà la documentació, comprovarà que sigui completa i correcta i la trametrà a l'òrgan competent en matèria de mines.
Instal·ladors de telecomunicacions
Inscripció al Registre d'Instal·ladors de Telecomunicacions de Catalunya
Les sol·licituds per obtenir la inscripció en el Registre d'Instal·ladors de Telecomunicacions de Catalunya es poden presentar a l'Oficina de Gestió Empresarial, la qual disposarà dels impresos a l'efecte, i, si s'escau, procedirà a la seva inscripció.
Mesures de simplificació en l'àmbit de comerç
Per a l'exercici de la venda en liquidació i la venda ocasional de saldo és necessari la comunicació prèvia amb una antelació d'un mes per a les liquidacions i de set dies per a la venda ocasional de saldos.
La comunicació de la venda en liquidació s'efectua amb la presentació d'una declaració responsable que ha de tenir el contingut següent:
b) Nombre i adreça del total d'establiments de la mateixa persona titular;
c) Adreça i data en què es va iniciar l'activitat de l'establiment on es durà a terme la venda en liquidació;
d) Data d'inici de la venda en liquidació;
e) Causa o causes, d'entre les legalment previstes, que motiven la venda en liquidació.
La comunicació de la venda ocasional de saldos s'efectua amb la presentació d'una declaració responsable que ha de tenir el contingut següent:
b) Indicació de si l'empresa reuneix les condicions de microempresa;
c) Domicili de l'establiment on es vol practicar la venda ocasional de saldos;
d) Superfície de venda de l'establiment i percentatge d'aquesta que es destinarà a la venda de saldos;
e) Causa o causes de deteriorament físic o del valor comercial dels articles que s'inclouran en aquesta venda amb finalitat extintiva;
f) Percentatge que els productes saldats representen sobre el total de referències de l'establiment;
g) Data d'inici del termini en què es durà a terme aquest tipus de venda especial.
En tots dos casos la declaració responsable es presenta davant l'OGE, la qual desprès de verificar el contingut de la declaració, expedeix el document acreditatiu de la comunicació i trasllada la declaració responsable a la Subdirecció General d'Ordenació i Planificació de la Direcció General de Comerç o als Serveis Territorials corresponents, per al seu coneixement i el control posterior.
Per a l'exercici de la venda permanent de saldos és necessària la presentació davant l'OGE d'una declaració responsable amb el contingut següent:
a) Identificació de l'empresa titular de l'establiment i, si s'escau, empresa o grup d'empreses al qual pertany;
b) Domicili de l'establiment on es vol realitzar la venda permanent de saldos i superfície de venda d'aquest;
c) Indicació que l'empresa es dedica exclusivament a aquesta activitat.
d) Descripció i procedència dels productes que es pretén oferir com a saldos, detallant específicament quines són les característiques que permeten identificar-los com a tals.
El frontal de tramitació verificarà el contingut de la comunicació, i estendrà el corresponent permís.
Tot seguit l'OGE donarà trasllat de les comunicacions rebudes a la Subdirecció General d'Ordenació i Planificació de la Direcció General de Comerç o al Servei Territorial corresponent, per al seu coneixement i el control posterior.
Registres d'entrada i sortida de documents
Les previsions d'aquest Decret s'entenen sense perjudici del dret de les persones interessades de presentar qualsevol escrit adreçat a l'Administració de la Generalitat i als organismes i les entitats que en depenen en qualsevol dels registres d'entrada i sortida de documents regulats en la legislació aplicable al procediment i al règim jurídic de l'Administració de la Generalitat.
En el cas que les persones interessades optin per aquesta possibilitat, l'escrit presentat s'adreçarà a l'òrgan competent per raó de la matèria per tal que es segueixi la tramitació prevista en aquest Decret o en la normativa que els sigui d'aplicació.
Models de declaració responsable
Al web institucional de l'Administració de la Generalitat www.gencat.cat. estaran disponibles models de declaració responsable per a tots els tràmits a què es refereix aquest Decret.
Serà condició indispensable per a la tramitació telemàtica com a alternativa a la presencial la incorporació del tràmit al canal electrònic, de la qual circumstància s'ha de donar publicitat al web institucional de l'Administració de la Generalitat www.gencat.cat.
L'òrgan competent comunicarà a l'OGE les empreses que, com a conseqüència d'una sanció esdevinguda ferma, es trobin inhabilitades per a l'exercici de l'activitat de què es tracti, per tal que l'OGE pugui emetre els certificats negatius que sol·licitin les empreses en les quals no concorri aquella circumstància, en els àmbits que consten a l'annex.
Totes les actuacions que es derivin d'aquest Decret i que afectin dades de caràcter personal, s'hauran de subjectar al que disposa la normativa en matèria de protecció de dades de caràcter personal, i hauran de garantir, si s'escau, l'exercici dels drets d'accés, rectificació, cancel·lació i oposició.
Procediments iniciats abans de l'entrada en vigor d'aquest Decret
Els procediments en tramitació que s'hagin iniciat abans de l'entrada en vigor d'aquest Decret se sotmeten a la normativa que sigui d'aplicació en el moment de la presentació de la sol·licitud.
Les persones que ocupen llocs de treball dels òrgans i àrees funcionals que resultin afectats per aquest Decret, continuen exercint llurs funcions mentre no s'adaptin els nomenaments o es proveeixin, si s'escau, els llocs de treball corresponents.
Declaració responsable i finalització en el frontal
Les modificacions que estableix aquest Decret pel que fa a la introducció de la declaració responsable i la finalització de determinats procediments en el frontal no seran efectives fins que no hagin transcorregut sis mesos des de la seva publicació.
Mentre no transcorri aquest termini es seguirà aplicant la normativa modificada per aquest Decret pel que fa a la documentació que s'ha de presentar i l'òrgan competent per finalitzar els procediments.
Queden derogades les disposicions següents:
a) Articles 8,11 i 12 i disposició final segona del Decret 317/1994, de 4 de novembre, pel qual s'estableixen normes sobre l'ordenació i la classificació dels establiments de restauració.
b) Ordre de 3 d'octubre de 1991, per la qual es fa la descripció tècnica de les plaques d'identificació dels establiments de restauració per a la seva homologació.
c) Decret 93/1986, de 20 de març, pel qual s'estableixen els requisits mínims d'infrastructura en els allotjaments turístics.
d) Article 4.4 del Decret 176/1987, de 9 d'abril, pel qual s'estableixen normes sobre l'ordenació i la classificació dels establiments d'allotjament turístics sotmesos al règim d'hoteleria.
e) Annex 2 de l'Ordre de 6 d'octubre de 1987, per la qual s'estableixen els requisits tècnics i els serveis mínims exigibles als establiments hotelers en els seus diferents grups, modalitats, categories i especialitats, excepte pel que fa a les especialitats "12.
Annex 3 de l'Ordre de 6 d'octubre de 1987, per la qual s'estableixen els requisits tècnics i els serveis mínims exigibles als establiments hotelers en el seus diferents grups, modalitats, categories i especialitats en allò que fa referència a les plaques distintives de les especialitats d'establiments hotelers de l'annex 2 derogades per la present disposició.
f) Article 10.e) i annex del Decret 168/1994, de 30 de maig, de reglamentació de les agències de viatges.
g) Articles 4, 5.i) i 7 del Decret 55/1982, de 4 de febrer sobre ordenació de la pràctica del càmping i dels establiments dedicats a aquest fi.
h) Articles 2, 3, 4, 5, 6 i 7 del Decret 167/1985, de 23 de maig, pel qual es determina el procediment per a l'autorització dels establiments dedicats a la pràctica del càmping.
i) Articles 2, 3 i 4 de l'Ordre d'11 de juliol de 1986 per la qual s'estableixen els requisits per a la instal·lació i el funcionament dels càmpings.
j) Articles 8 i 18.3 del Decret 313/2006, de 25 de juliol, que regula els establiments de turisme rural.
k) Article 8, Primer paràgraf de l'annex 1 i Annexos 2 i 3 del Decret 163/1998, de 8 de juliol, d'apartaments turístics.
l) Article 90.3 del Decret 285/2006, de 4 de juliol pel qual es desenvolupa la Llei 14/2003, de 13 de juny, de qualitat agroalimentària.
m) Disposició addicional cinquena del Decret 56/2003, de 20 de febrer, pel qual es regulen les activitats fisicoesportives en el medi natural.
n) Article 10.2 del Decret 94/1994, de 22 de març, pel qual es crea la xarxa d'oficines de turisme de Catalunya.
o) Decret 191/1990, de 30 de juliol, pel qual es crea l'Oficina de Gestió Unificada per a establiments Industrials en allò que s'oposi al que estableix aquest Decret.
p) Decret 8/1992, de 20 de gener, de creació de les oficines de Gestió Unificada per a establiments industrials a les circumscripcions de Girona, Lleida i Tarragona.
q) Decret 274/2000, de 31 de juliol, de reestructuració de la Secretaria General del Departament d'Indústria, Comerç i Turisme.
r) L'article 24 del Decret 190/2005, de 13 de setembre, de reestructuració parcial del Departament de Treball i Indústria.
s) Els apartats 2 i 3 de l'article 23 del Decret 200/2007, de 10 de setembre, de reestructuració del Departament d'Innovació, Universitats i Empresa.
t) L'annex del Decret 304/2006, de 18 de juliol, sobre l'estàndard i la millora en l'eficiència en l'ús de l'aigua, a efectes de la determinació del cànon de l'aigua.
L'annex 1 queda redactat de la manera següent:
(Vegeu annex al document PDF de la correcció d'errada esmentada al títol)
Modificació del Decret 56/2003, de 20 de febrer, pel qual es regulen les activitats fisicoesportives en el medi natural
L'article 3.2 tindrà la redacció següent:
.El Consell Català de l'Esport ha de comunicar per mitjans electrònics als Serveis Territorials del Departament competent en matèria de turisme, a la Subdirecció General d'Ordenació Turística, en el cas de Barcelona, o al Conselh Generau dera Val d'Aran, la inscripció en el Cens d'Organitzadors/es d'Activitats Fisicoesportives en el Medi Natural d'aquestes empreses, per tal que siguin inscrites d'ofici al Registre de turisme de Catalunya..
L'article 3.4, primer paràgraf, tindrà la redacció següent:
.3.4 Les persones i entitats que no figuren inscrites al Registre d'entitats esportives han de sol·licitar al Consell Català de l'Esport la inclusió en el Cens.
Amb la sol·licitud han d'aportar la documentació següent:..
L'article 3.6 tindrà la redacció següent:
.3.6 Les persones i entitats inscrites en el Cens han de comunicar al Consell Català de l'Esport qualsevol modificació de les dades aportades inicialment, en el termini de trenta dies des que s'hagi produït la modificació.
Les entitats inscrites al Registre d'entitats esportives que hagin comunicat les modificacions al registre corresponent no cal que les comuniquin al Cens..
Els apartats d), e) i f) de l'article 16 tindran la redacció següent:
.d) Si l'organització de l'activitat és sense afany de lucre, l'incompliment de l'obligació de disposar dels equips i del material en els termes que estableixen l'article 9 o l'article 13.1.c) pot constituir les infraccions molt greus tipificades a l'article 73, lletres a i b, de la Llei de l'esport, text únic aprovat pel Decret legislatiu 1/2000, de 31 de juliol, o les infraccions tipificades als articles 3.e) o 5.h) de la Llei 1/1990, de 8 de gener, sobre disciplina de mercat i defensa dels consumidors i dels usuaris.
Si l'organització de l'activitat és amb afany de lucre, l'incompliment esmentat pot constituir les infraccions molt greus tipificades a l'article 73, lletres a i b, de la Llei de l'esport, Text únic aprovat pel Decret legislatiu 1/2000, de 31 de juliol.
.e) L'incompliment de la obligació d'oferir informació que estableixen l'article 10 i l'article 14, i l'incompliment de l'obligació de disposar de fulls de reclamacions prevista a l'article 11, poden constituir la infracció tipificada a l'article 5.f) de la Llei 1/1990, de 8 de gener, sobre disciplina de mercat i defensa dels consumidors i dels usuaris.
.f) L'oferiment d'una informació sobre els serveis que difereixi de les condicions o característiques que tenen realment constitueix la infracció tipificada a l'article 3.g) de la Llei 1/1990, de 8 de gener, sobre disciplina de mercat i defensa dels consumidors i dels usuaris..
L'article 17.2 queda redactat de la manera següent:
.17.2 En el cas de les infraccions tipificades a la Llei 1/1990, de 8 de gener, sobre disciplina de mercat i de defensa dels consumidors i dels usuaris, la competència correspon als òrgans que estableix aquesta norma..
Aquest Decret entra en vigor als 20 dies de la seva publicació al Diari Oficial de la Generalitat de Catalunya.
Conseller de Governació i Administracions Públiques
Conseller de Política Territorial i Obres Públiques
Conseller d'Innovació, Universitats i Empresa
Conseller d'Agricultura, Alimentació i Acció Rural
Conseller de Medi Ambient i Habitatge
Llibres de registre en els quals s'elimina la diligència de l'Administració
Llibre registre usuari calderes.
Llibre registre fabricants i reparadors d'aparells a pressió.
Llibre registre instal·lador aparells a pressió.
Llibre usuari aparells a pressió.
Llibre registre per a la instal·lació i la comprovació de muntatge de tacògrafs.
Llibre registre de les instal·lacions i la comprovació de limitadors de velocitat.
Llibre registre d'aparells taxímetres.
Llibre registre empreses instal·ladores conservadores frigorífiques.
Llibre registre usuari instal·lacions frigorífiques.
Llibre registre reparacions d'instruments de pesatge.
Catàleg de procediments gestionats pel frontal
DR: Departament responsable; (1) Informació/Impresos; (2): Inici en el frontal; (3) Finalització en el frontal; (4) Utilització de declaracions responsables.
Registre d'establiments industrials de Catalunya (activitats liberalitzades)
Registre d'establiments industrials de Catalunya (activitats no liberalitzades)
Registre d'indústries agràries i agroalimentàries
Registre sanitari d'Indústries i productes
Registre d'establiments i serveis plaguicides
Acreditació i registre de guies turístics al Registre de Turisme de Catalunya
Registres d'empreses instal·ladores / mantenidores / reparadores de l'àmbit de seguretat industrial
Registre d'empreses amb risc d'amiant
Registre de laboratoris autoritzats o habilitats
Registre d'empreses relacionades amb automòbils
Registre d'Instal·ladors de Telecomunicacions de Catalunya
Registre de Societats Laborals de Catalunya
Carnets professionals d'instal·ladors/reparadors i carnets miners
Carnets d'artesà/ana alimentari/ària
Certificats de no sanció que acreditin que l'empresa no està inhabilitada
per a la realització de l'activitat (àmbit de seguretat i automòbils)
Declaració de l'ús i el consum de l'aigua
Declaració de facturació entitats subministradores d'aigua
Declaració sobre l'estàndard i la millora en l'eficiència en l'ús de l'aigua
Comunicacions de substàncies que intervenen en l'alimentació animal
Comunicacions d'obertura de centre de treball
Instal·lacions tèrmiques en els edificis
Instal·lacions de fred industrial
Instal·lacions d'emmagatzematge de productes químics i petrolífers
Instal·lacions d'aigua, gas i electricitat
Instal·lacions d'aparells a pressió
Instal·lacions de producció d'energia elèctrica en règim especial
Instal·lacions d'alta tensió pública
Instal·lacions sotmeses a la normativa d'accidents greus
Instal·lacions raig X per a ús mèdic
Instal·lacions de servei públic de gas canalitzat
Aparells a pressió: prova en constructor
Emmagatzematge de productes petrolífers en parcs i distribució a l'engròs
Duplicats d'instal·lacions sotmeses a reglaments de seguretat industrial
Documents de qualificació empresarial
Documents de qualificació empresarial d'enginyeria, construcció, fusta i suro, forestal
Tràmits relacionats amb automòbils (reformes d'importància, exempció
d'homologació, vehicles històrics, etc.)
Expedició de certificats de responsable de taller de reparació d'automòbils
Comunicació de nomenament de directors facultatius de recursos miners
Aprovació concreta de treballs (subcontractats) per a recursos de les seccions C i D
Certificat de conformitat amb els requisits reglamentaris, verificacions de comptadors
Autorització de venda de saldos permanents
Comunicacions de venda ocasional de saldos i de venda en liquidació
Llicència comercial, informe sobre el grau d'implantació d'empreses
Autorització de mesures per a benzineres i tallers de joieria
Intervenció, llicència i comunicació ambiental
Departament d'Economia i Finances: ECF; Departament de Governació i Administracions Públiques: GAP; Departament de Política Territorial i Obres Públiques: PTO; Departament de Salut: SLT; Departament d'Agricultura, Alimentació i Acció Rural: AAR; Departament de Treball: TRE; Departament d'Innovació, Universitats i Empresa: IUE; Departament de Medi Ambient i Habitatge: MAH.
(a) excepte centrals d'agències de viatges i sucursals.
(c) Els tràmits inclosos en aquest apartat consisteixen en una comunicació/declaració a l'administració, sense que comportin cap altra actuació administrativa.
(d) Només les instal·lacions fotovoltaiques potència < 100 kW.
(e) L'inici o la finalització en el frontal d'aquests tràmits és una novetat que introdueix aquest Decret.
(f) S'exceptua la finalització en el frontal del DQE forestal.
(g) L'inici o la finalització en el frontal d'aquest tràmit resta condicionat a la formalització, respectivament, d'un encàrrec de gestió o d'una delegació de competències.